## Odluka o postupku provedbe javnog nadmetanja za izdavanje dozvola za istraživanje i eksploataciju ugljikovodika na Jadranu

### NN 40/2014 (28.3.2014.), Odluka o postupku provedbe javnog nadmetanja za izdavanje dozvola za istraživanje i eksploataciju ugljikovodika na Jadranu

VLADA REPUBLIKE HRVATSKE

697

Na temelju članka 10. stavka 5. Zakona o istraživanju i eksploataciji ugljikovodika (»Narodne novine«, br. 94/2013 i 14/2014), Vlada Republike Hrvatske je na sjednici održanoj 27. ožujka 2014. godine donijela

ODLUKU

O POSTUPKU PROVEDBE JAVNOG NADMETANJA ZA IZDAVANJE DOZVOLA ZA ISTRAŽIVANJE I EKSPLOATACIJU UGLJIKOVODIKA NA JADRANU

I.

Ovom se Odlukom uređuje postupak provođenja javnog nadmetanja za izdavanje dozvola za istraživanje i eksploataciju ugljikovodika na Jadranu. Javno nadmetanje za izdavanje dozvola za istraživanje i eksploataciju ugljikovodika na Jadranu provest će se prikupljanjem, pregledom i ocjenom ponuda zainteresiranih rudarskih gospodarskih subjekata i izdavanjem dozvola za istraživanje i eksploataciju ugljikovodika na Jadranu odabranim ponuditeljima (investitorima), s kojima će se sklopiti ugovor iz članka 22. stavka 1. podstavka 1. Zakona o istraživanju i eksploataciji ugljikovodika.

Ponude se izrađuju o trošku ponuditelja na hrvatskom jeziku i latiničnom pismu ili engleskom jeziku uz ovjereni prijevod na hrvatski jezik, sve u jednom izvorniku, sedam kopija i jednoj elektronskoj kopiji na nosaču elektroničkih podataka. Ponude se ispisuju neizbrisivom tintom.

Ponude se predaju prije isteka roka koji ne može biti kraći od šest mjeseci od objave javnog nadmetanja u pisanom obliku u propisno označenoj zatvorenoj omotnici na adresu Ministarstva gospodarstva.

Stručno povjerenstvo za provođenje javnog nadmetanja za istraživanje i eksploataciju ugljikovodika, koje je određeno Odlukom o osnivanju Stručnog povjerenstva za provođenje javnog nadmetanja za istraživanje i eksploataciju ugljikovodika, (»Narodne novine«, broj 31/2014), otvorit će i pregledati ponude i predložiti Vladi Republike Hrvatske izdavanje dozvola odabranim ponuditeljima u roku ne dužem od dva mjeseca od dana isteka roka za podnošenje ponude. Ugovor iz članka 22. stavka 1. podstavka 1. Zakona o istraživanju i eksploataciji ugljikovodika sklopit će se s odabranim ponuditeljem po uspješnom zaključenju pregovora u roku ne dužem od tri mjeseca od dana izdavanja dozvole.

U slučaju da odabrani ponuditelj propusti pristupiti pregovorima ili sklapanju ugovora u roku iz stavka 4. ove točke, Stručno povjerenstvo za provođenje javnog nadmetanja za istraživanje i eksploataciju ugljikovodika predložit će Vladi Republike Hrvatske ukidanje prethodno izdane dozvole takvom ponuditelju, te izdavanje dozvole drugom odabranom ponuditelju koji je zadovoljio kriterije javnog nadmetanja za isti istražni prostor ugljikovodika.

U slučaju da odabrani ponuditelj propusti pristupiti pregovorima ili sklapanju ugovora u roku iz stavka 4. ove točke, a drugi odabrani ponuditelji ne zadovoljavaju kriterije javnog nadmetanja za isti istražni prostor ugljikovodika ili isti ne postoje, Stručno povjerenstvo za provođenje javnog nadmetanja za istraživanje i eksploataciju ugljikovodika predložit će Vladi Republike Hrvatske ukidanje prethodno izdane dozvole takvom ponuditelju, te poništenje javnog nadmetanja.

II.

U postupku javnog nadmetanja za izdavanje dozvola za istraživanje i eksploataciju ugljikovodika na Jadranu odluke Vlade Republike Hrvatske su izvršne.

Pitanja i zahtjeve za pojašnjenjem i izmjenama dokumentacije za nadmetanje zaprimat će Agencija za ugljikovodike putem elektroničke pošte sve do 30 dana prije dana isteka roka za predaju ponuda. Na sva pitanja Stručno povjerenstvo za provođenje javnog nadmetanja za istraživanje i eksploataciju ugljikovodika odgovorit će najkasnije do 15 dana prije isteka roka za predaju ponuda.

Dokumentaciju za nadmetanje Stručno povjerenstvo za provođenje javnog nadmetanja za istraživanje i eksploataciju ugljikovodika može mijenjati najkasnije do 15 dana prije isteka roka za predaju ponuda.

Od ponuditelja će se tražiti određivanje valjanosti ponuda u roku od 180 dana od dana isteka roka za predaju ponuda i davanje prikladnog jamstva za ozbiljnost ponude u obliku bankarske garancije.

Ponude ponuditelja koji ne zadovoljavaju kriterije iz članka 8. Zakona o istraživanju i eksploataciji ugljikovodika, kao i ponude ponuditelja koji ne zadovolje kriterije financijske i tehničke sposobnosti uvjetovane u dokumentaciji za nadmetanje, neće se dalje razmatrati.

III.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/14-04/98

Urbroj: 50301-05/18-14-6

Zagreb, 27. ožujka 2014.

Predsjednik

Zoran Milanović, v. r.

Odluka, NN 40/2014-697